Diari Oficial de la Generalitat Valenciana


Sumari del DOGV 2194, del 27-01-1994 (1994/830375)

ACORD de 30 de desembre de 1993, del Govern Valencià, pel qual s'aprova definitivament la modificació A del sector núm. 11 del sol urbanitzable programat del Pla General d'Ordenació Urbana de la Vila Joiosa.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2194

Data del DOGV
:   27-01-1994

Secció del DOGV
:   ALTRES DISPOSICIONS

Número del document
:   1994/830375


Data del document
:   30-12-1993

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de desembre de 1993, del Govern valencià, pel qual s'aprova definitivament la modificació A del sector núm. 11 del sòl urbanitzable programat del Pla General d'Ordenació Urbana de la Vila Joiosa. [94/0467]  
El Govern valencià, en la reunió de 30 de desembre de 1993, adoptà l'acord següent:  
Antecedents de fet  
Primer  
L'Ajuntament de la Vila Joiosa, en la sessió plenària de 5 de novembre de 1992, va acordar l'aprovació provisional de la modificació A al sector núm. 11 del sòl urbanitzable programat del Pla General d'Ordenació Urbana de la Vila Joiosa, després de complir els tràmits d'aprovació inicial, el 2 de juliol de 1992, i d'exposició pública, mitjançant anuncis apareguts en el Diari Oficial de la Generalitat Valenciana núm. 1.857, de 8 de setembre de 1992, en el Butlletí Oficial de la Província núm. 201, de 2 de setembre de 1992, i en el diari Información el 20 d'agost de 1992, sense que s'hi haja presentat cap al·legació.  
Segon  
La documentació està integrada per la memòria justificativa i els plànols d'informació i d'ordenació.  
Tercer  
La finalitat d'aquest expedient és la variació del traçat i la secció tipus d'un vial arterial definit en el Pla General d'Ordenació Urbana, que afecta la zona verda que formava la seua mitgera.  
En aquest sentit, es redueix l'amplària de 40m a 35m, a costa de l'espai central classificat com a zona verda, i varia lleugerament el traçat. L'Ajuntament de la Vila Joiosa justifica que és perquè el traçat actual transcorre per damunt de dos habitatges situats fora del sector, i altres dos dins d'aquest, sense cap raó aparent que obligue que siga així, ja que el traçat és corb i una xicoteta variació de la curvatura permetria salvar-ne almenys tres. El quart se salva, així mateix, amb l'eliminació d'una illeta que no té sentit, ja que trenca la continuïtat de la via de penetració.  
La reducció de zona verda que produeix aquesta modificació es compensa en una altra zona dins del mateix sector núm. 11, i s'amplia la superfície de sòl ja destinat a parc urbà.  
Quart  
El conseller d'Obres Públiques, Urbanisme i Transports va emetre un informe favorable sobre el projecte mitjançant Resolució de 6 de juliol de 1993.  
Cinqué  
El Consell d'Estat va emetre un dictamen favorable l'11 de novembre de 1993.  
Fonaments de dret  
Primer  
Respecte del procediment, en aquest cas, s'han observat les prescripcions legalment establides per a la seua tramitació. En efecte, s'han complit els requisits previstos en l'article 128 del text refós de la Llei del Sòl i l'article 161.1 del Reglament de Planejament Urbanístic, amb subjecció a les mateixes normes que s'estableixen per a la formulació dels plans d'ordenació urbana i que estan constituïdes pels articles 101 i següents de la Llei del Sòl. La documentació es considera completa tenint en compte l'objecte de la modificació plantejada. Això no obstant, ja que aquesta modificació té com a finalitat una diferent zonificació o ús urbanístic d'una zona verda prevista en el Pla General de la Vila Joiosa -definitivament aprovat el 28 de juliol de 1980-, ha de ser aprovada pel Govern valencià, amb l'informe favorable previ del conseller d'Obres Públiques, Urbanisme i Transportes i el dictamen del Consell d'Estat, segons que disposa l'article 129 de l'esmentat text refós de la Llei del Sòl.  
Segon  
Pel que fa al fons, el traçat i disseny previstos en el Pla General d'Ordenació Urbana de la Vila Joiosa de la via arterial que discorre pel camí Llarg té una sèrie de característiques que, a més de no tenir justificació aparent, entrebancarien molt la gestió de desplegament no sols del planejament parcial del sector núm. 11 sinó també de la mateixa execució. Bàsicament, el traçat passa per damunt de dos habitatges fora de l'àmbit del sector núm. 11 i altres dos dins d'aquest sector sense cap raó aparent que ho justifique ja que es tracta d'un traçat corb, i amb una xicoteta variació del radi de curvatura poden salvar-se tres dels quatre habitatges. Respecte del quart, enclavat dins d'una illeta enjardinada en l'àmbit del sector núm. 11, queda afectat pel traçat capritxós de la via en aquest punt, cosa que no té sentit perquè trenca la solució de continuïtat d'aquesta via de penetració. Per tant, amb una xicoteta modificació del traçat s'evitaria la demolició d'aquests habitatges, i d'altra banda el fet que la via que transcorre al llarg del camí Llarg siga un vial de penetració des de la circumval·lació fins el nucli urbà aconsella donar-li un traçat uniforme de secció constant en tot aquest i en la continuïtat.  
La disminució de la zona verda es troba compensada amb l'increment de la superfície del parc urbà, situat al nord-oest del sector núm. 11 en una quantitat similar a fi de no minvar un dels equipaments que es consideren fonamentals en tot tipus de planejament urbanístic.   
Vistos els preceptes legals esmentats i la resta de normativa aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern valencià  
ACORDA:  
Aprovar definitivament la modificació qualificada A del sector núm. 11 del sòl urbanitzable programat del Pla General d'Ordenació Urbana de la Vila Joiosa.  
Contra aquest acord, que posa fi a la via administrativa, és procedent interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició del recurs esmentat, serà requisit imprescindible que el recurrent ho comunique al Govern valencià, de conformitat amb el que estableixen els articles 57.2. f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot açò sense perjudici de poder presentar qualsevol altre recurs que s'estime oportú.  
Valencia, 30 de desembre de 1993  
El conseller secretari del Govern valencia,  
LUIS BERENGUER FUSTER